《送魏六侍御葬》
唐代·皇甫冉

哭葬寒郊外，行将何所从。盛曹徒列柏，新墓已栽松。

海月同千古，江云覆几重。旧书曾谏猎，遗草议登封。

畴昔轻三事，尝期老一峰。门临商岭道，窗引洛城钟。

应积泉中恨，无因世上逢。招寻偏见厚，疏慢亦相容。

张范唯通梦，求羊永绝踪。谁知长卿疾，歌赋不还邛。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。